“แบงก์ออมสิน” ยันสินเชื่อบ้าน “ล้านละ 10 บาท” ไม่ก่อ NPL เพิ่ม พร้อมเข้มงวดตามเกณฑ์ LTV
"แบงก์ออมสิน" ยันสินเชื่อบ้าน "ล้านละ 10 บาท" ไม่ก่อ NPL เพิ่ม พร้อมเข้มงวดตามเกณฑ์ LTV
"แบงก์ออมสิน" ยันสินเชื่อบ้าน "ล้านละ 10 บาท" ไม่ก่อ NPL เพิ่ม พร้อมเข้มงวดตามเกณฑ์ LTV
28 พ.ย. 2562

นายชาติชาย พยุหนาวีชัย ผู้อำนวยการธนาคารออมสิน เปิดเผยถึงโครงการ “สินเชื่อบ้านผ่อนต่ำ ล้านละ 10 บาท” ที่ระบุเงื่อนไขโดยให้ผ่อนชำระดอกเบี้ยงวดละ 10 บาท/เดือนต่อยอดเงินกู้ 1 ล้านบาท ในปีแรกว่า การออกผลิตภัณฑ์ดังกล่าวนี้ ธนาคารยังคงมีความเข้มงวดในการปล่อยสินเชื่อที่อยู่อาศัย และทำตามหลักเกณฑ์การควบคุมการปล่อยสินเชื่อที่อยู่อาศัย (LTV) ของธนาคารแห่งประเทศไทย (ธปท.) เช่นเดิม เพียงแต่ธนาคารฯ ต้องการให้ประชาชนมีความสามารถมากขึ้นในการผ่อนชำระดอกเบี้ยบ้านในช่วงแรก
ทั้งนี้ ธนาคารได้มีการประเมินความสามารถในการผ่อนชำระหลังอัตราดอกเบี้ยลอยตัว จึงทำให้ไม่กังวลว่าจะเกิดหนี้ที่ไม่ก่อให้เกิดรายได้(NPL) ตามมา โดยธนาคารออมสินตั้งเป้าสำหรับการปล่อยสินเชื่อบ้านในโครงการดังกล่าวไว้ที่ 25,000 ล้านบาท ซึ่งหากภายใน 1 เดือน มีผความต้องการขอสินเชื่อเข้ามาจนครบ ก็อาจจะพิจารณาเพิ่มวงเงินตามความต้องการของประชาชน
“เราได้ประเมินก่อนให้สินเชื่ออยู่แล้วว่า เมื่อใช้อัตราดอกเบี้ยลอยตัว ผู้กู้จะยังมีความสามารถในการผ่อนชำระ ประกอบกับในช่วงระยะ 3 ปีข้างหน้า ผู้กู้จะมีรายได้เพิ่มขึ้นเฉลี่ยปีละ 5% ทำให้มีความสามารถในการผ่อนชำระในช่วงอัตราดอกเบี้ยลอยตัวได้ จึงมั่นใจไม่เกิด NPL แน่นอน”
ผู้อำนวยการธนาคารออมสิน กล่าวเพิ่มเติมอีกว่า  ธนาคารออมสิน ตั้งเป้าปล่อยสินเชื่อที่อยู่อาศัยในปีนี้ไว้ที่ 50,000-60,000 ล้านบาท ซึ่งใกล้เคียงกับการปล่อยสินเชื่อในปีที่ผ่านมา โดยในช่วง 10 เดือนแรกของปีนี้(ม.ค.-ต.ค.62) สามารถปล่อยสินเชื่อได้แล้ว 40,000 ล้านบาท และเชื่อว่าในเดือน ธ.ค.นี้ จะมีการอนุมัติสินเชื่อเพิ่มขึ้น ซึ่งเป็นผลจากมาตรการกระตุ้นอสังหาริมทรัพย์ และโครงการสินเชื่อบ้านผ่อนต่ำ ล้านละ 10 บาท.